Ja nii ma rabelesin siia-sinna, kuni 1961. aasta lõpul soovitas Pärt mind raadiosse tööle. Seal oli tehtud toona noortesaadete toimetus, kuhu kuulusid Marju Lauristin ja Jaan Ruus, kes hakkasid tegema ühte uut nädalasaadet, raadioajakirja, millele oli vaja muusikalist kujundajat. Pärdil ei olnud selleks enam aega ja ta soovitas mind. Nii ma hakkasin seda kujundama. 1963. aasta kevadel ütles Marju Lauristin, et varsti saab kuuskümmend aastat sellest, mil Eestisse jõudis Rapla kaudu "Internatsionaal", Raplas oli veel mehi elus, kes sellest rääkida teavad, ka Alma Vaarman elas siis, nii et - "Mine sinna ja tee üks lugu!". See oli mu esimene raadiolugu. Tunne polnud pärast halb, tuli välja ka ja seejärel angañeeris mind endale veel vene saadete toimetus, Kaljo Krell oli toona selle peatoimetaja. Hakkasin tegema ka Moskva raadiole igasuguseid asju.